'n Hemelse skat skitter bo Taalmonument – Afrikaanse Taalmuseum en -monument
'n Hemelse skat skitter bo Taalmonument
Sterrekykpiekniekers sal oë opslaan na skouspelagtige Juweelkissie
Terwyl die somer einde se kant toe staan, kan Kapenaars en besoekers die skitterende sterrehemel – spesifiek die veelkleurige Juweelkissie – van nader leer ken tydens die Afrikaanse Taalmuseum en -monument se laaste Sterrekykpiekniek op Paarlberg op Saterdag, 26 Maart 2022. Dit beloof om 'n feestelike aand in die beeldskone omgewing te wees; boonop is 'n pragtige sonsondergang en 'n gratis besoek aan die ikoniese beeldhouwerk ingesluit, én is die aand ten bate van 'n goeie saak.
Gaste sal die heelal verken met behulp van Orion Observasie Groep (OOG) se lede wat graag hul kennis en teleskope gratis deel. Die fokus is op die Juweelkissie – 'n oop sterrebondel styf langs die Suiderkruis – wat danksy haar skouspelagtige kleure 'n fees vir die oog is en as een van die mooiste voorwerpe in die suiderhemele beskou word. Die Juweelkissie is die eerste keer deur Nicolas Louis de Lacaille beskryf terwyl hy astrometriese waarnemings gedoen het vir sy 1751-1752 suidelike sterrekatalogus Cœlum Australe Stelliferum aan die Kaap die Goeie Hoop in Suid-Afrika.
Die pieknieks is gewild onder plaaslike inwoners en oorsese besoekers wat veral die mooie vergesigte van die valleie, berge en skiereiland geniet. Besoekers is welkom om hul eie pieknieks en drankies (geen glas) te bring of vooraf 'n piekniekmandjie by die ATM Koffiehuis via 082 216 2510 of info@atmkoffiehuis.co.za te bestel – hierdie koffiewinkel sal ook verversings tydens die geleentheid verkoop. Gaste word aangemoedig om die omgewing te verken en daar is buitelug-speletjies en speelparke vir die kinders. Die piekniekreeks word aangebied ten bate van 'Laat ons Lees!', die Taalmonument se geletterdheidsprojek vir kinders, derhalwe word piekniekgangers gevra om nuwe of tweedehandse kinderboeke ter ondersteuning te skenk.
Die geleentheid begin om 18:00 waarna besoekers van 20:00 tot 22:30 deur die teleskope na die hemelruim kan tuur. Die toegangsprys is R50 per volwassene en R10 vir onder-18's; kaartjies is by Computicket of die hek beskikbaar, maar bespreking (021 863 0543/4809 of kommunikasie@taalmuseum.co.za) is noodsaaklik sodat daar vir genoeg teleskope voorsiening gemaak kan word. Sterrekykpieknieks sal helaas gekanselleer word indien die weer nie saamspeel nie – skakel 073 853 3100 of 083 544 6510 vir weernavrae op die dag self. Voorafgekoopte kaartjies kan oorgedra of vergoed word. Onthou asseblief verkykers, warm kleding en maskers. Sien taalmuseum.co.za/covid-19/ vir die spesifieke protokolle.
Vir meer inligting oor al die ander opwindende geleenthede, konserte en kursusse by die Taalmonument, skakel 021 872 3441/863 0543, besoek www.taalmonument.co.za of volg hulle op Facebook. Die webtuiste bied boonop virtuele toere van die monument en museum, inligting in ses tale oor die simboliek van die Taalmonument asook baie interessante artikels oor Afrikaans, veeltaligheid en die instelling se verlede, hede en toekoms. Daar is voorts heelwat bronne vir skool- en navorsingsprojekte. DIE TAALMONUMENT, TAALMUSEUM EN KOFFIEWINKEL IS OOP VIR BESOEKERS. Jaarpermitte kos R120 vir individue of R220 per gesin, wat toegang tot alle Volmaanpieknieks insluit.